U ugodnoj i toploj atmosferi učenici predmetne i razredne nastave u prisustvu svojih učiteljica, učitelja i ostalih djelatnika okupili su se dana 21. rujna kako bi obilježili zajedno trideset i prvu obljetnicu Rujanskog rata.

Godine prolaze i Domovinski rat se kalendarski odmiče u vremenu, ali njegovo značenje i snažan emotivan naboj ne blijede u srcima svih nas; poseban je to slučaj u našoj školi obzirom na zavičajnu povijest stradanja i progonstva u ratnim vihoru 1991. godine.

Teško je možda i naglasiti značaj ovih zbivanja nakon toliko godina, pogotovo kada je riječ o našim najmlađima. Potaknuti literarnim i likovnim uradcima učenika predmetne nastave izloženih u holu škole te prisustvovanjem multimedijalnom predavanju i oni su mogli osjetiti kako je pred njima poseban događaj.

Fotografije i video zapisi podsjetili su nas na naše najteže trenutke, te izazvali brojna sjećanja i potaknuli emocije koje su nas kao vremeplovom vratile 31 godinu u prošlost, u neizvjesnu i zebnjom ispunjenu ratnu jesen 1991. godine.

Nakon uvodne riječi ravnatelja škole (D. Vlahov) te učitelja povijesti (A. Guina), naše smo druženje započeli intonacijom himne Republike Hrvatske „Lijepa naša domovino“ te minutom šutnje kojom smo odali počast poginulim braniteljima i svim civilnim žrtvama rata.

Zanimljivo prezentirana tema u kojoj nije nedostajalo izvornih fotografija i video priloga učinila je da raspoloživo vrijeme proleti u trenutku, kao što nam se čini da su i minule godine iza nas proletjele u dahu, no istodobno u slobodi i miru - vrednotama koje danas uživamo i čuvamo kao zalog naše budućnosti. U ime te iste budućnosti moramo čuvati uspomenu i hvalu svima onima koji su nam ju omogućili, te su obljetnice i susreti poput ovog naše skromno nastojanje u očuvanju sjećanja.

Brojna pitanja i komentari učenika ali i djelatnika škole potvrdili su veliko zanimanje za Rujanski rat ali i Domovinski rat u cjelini, što nam daje polet i elan da nastavimo poštivati i prigodno obilježavati obljetnice poput današnje - sa sjenom prošlosti no suncem nade i optimizma sadašnjosti, te živom vjerom u budućnosti.

Andrija Guina, prof.povijesti